ms en en en en id en en fr ms ca id en en en id en en fr ms ca id ms id id ms id id ms id id id ms id id id it id ms id id id id id ms id ms id ms id ms id id id id hu id en id id id id ms en en ml de en en nl en en en ms id en ms fr id it id fr en id ms en ast en id id ms ms id id id id ms id en en en en fa en en en en en en es en en ms en fr en en en en en id en en
UPSR: Kegembiraan Setiap Murid Bukan Sekadar Soal Perasaan – Saifulislam.Com
Thursday , September 1 2022
Seawal Januari, saya sudah mempunyai perasaan yang kuat bahawa saya akan ke Finland. Saya baru sahaja pulang dari Helsinki untuk menghantar borang permohonan. Saya hantar ‘by hand’ dengan datang sendiri dari Malaysia, demi memastikan permohonan saya lengkap, diproses, dipanggil temuduga dan seterusnya mendapat tempat untuk pengajian di sana.
Kerana itu, kami meminta daripada pihak sekolah agar anak kami dikecualikan daripada UPSR. Kami tidak ada perancangan untuk menggunakan UPSR itu bagi kemasukan ke SBP, MRSM dan yang seumpama dengannya. Malah insya-Allah kami sekeluarga akan berangkat ke Finland.
Namun sebab utama mengapa kami tidak mahu anak kami mengambil UPSR ialah kerana kami tidak mahu UPSR menghancurkan keyakinan anak kami terhadap keupayaannya, dan keistimewaan yang ada padanya. Kami tahu, semenjak beberapa tahun pembelajaran di sekolah rendah, anak kami yang seorang ini mempunyai keistimewaan yang kami faham, kami hargai, tetapi sukar untuk mendapat nilai dalam pendidikan arus perdana.
Malangnya, pihak sekolah tidak mengizinkan pengecualian tersebut. Maka anak kami pun menyertai pengalaman biasa murid Tahun 6. Hari Isnin hingga Jumaat bersekolah pagi hingga petang, ada harinya ada kelas tambahan tertentu. Kerja sekolah banyak. Rabu malam, kami usahakan tutor datang ke rumah untuk tuisyen matematik tambahan. Sabtu ada kelas tambahan lagi. Nak balik kampung pun, banyak kena dahulukan kelas tambahan beliau, yang tidak mengenal erti cuti dan ‘masa bersama keluarga’.
Pesan saya kepada anak, buatlah peperiksaan itu sebagai satu pengalaman. Keputusan apa pun keluar, kami tidak pernah dan tidak pedulikannya, jauh sekali untuk menilai beliau dengan keputusan itu. Jika cemerlang, kami gembira jika anak kami gembira. Jika tidak cemerlang, kami tidak berubah sedikit pun pandangan terhadap beliau. Tetapi kami akan bersedih jika beliau bersedih.
Mungkin ada yang berpendapat, “bukan kerja sekolah nak jaga hati semua orang. Siapa kerja keras dan cemerlang, itu bahagian dia. Siapa yang tidak cemerlang dan sedih, jadikan ia pengalaman. Pepatah Melayu ada sebut, baik jadi teladan, buruk jadi sempadan!”
Tetapi bagi saya, kegembiraan kanak-kanak adalah satu faktor besar dalam proses pembelajaran. Padanya ada ‘affective domain‘ yang berkait rapat dengan motivasi pelajar, keyakinan diri, dan hal-hal dalaman yang dibuktikan oleh pelbagai kajian akademik, sebagai teras upaya pembelajaran murid-murid. Jika murid gembira, mereka akan lebih belajar. Jika mereka tertekan dan dukacita, kesannya adalah negatif.
Maka soal kegembiraan anak-anak bukan sekadar soal ‘jaga hati’.
Saya tidak mahu anak saya yang sihat walafiat menjadi ‘oku’ disebabkan oleh sistem yang tidak peduli kepada faktor kesihatan jiwa, mental, motivasi dan self efficacy si anak.
Mei, saya sudah mendapat surat tawaran untuk menyambung pelajaran ke Finland. Perancangan kami, saya akan pergi dahulu pada bulan Ogos, manakala keluarga menyusul pada bulan Oktober. Jika boleh, saya mahu membawa seluruh keluarga bersama pada bulan Ogos berkenaan. Salah satu sebabnya adalah saya mahu ‘melarikan’ anak kami daripada UPSR. Namun, ada banyak urusan yang belum diselesaikan. Saya harus pergi dahulu. Keluarga menyusul kemudian.
Dari Finland, saya berikan pesanan-pesanan biasa, bahawa UPSR itu dudukilah ia sebagai satu pengalaman. Sesekali apabila adrenaline diperah keluar, rasa berdebar-debar, seronok juga!
Biar pun kami suami isteri tidak menekan anak kami untuk mencapai gred tertentu, tekanan rakan sebaya dan persekitaran lebih kuat. Ia menjadikan anak kami menetapkan sendiri sasaran beliau di dalam UPSR. Bagi saya, itu lebih baik kerana self-set goals yang ditetapkan oleh pelajar boleh dipilih untuk mencapai tahap sasaran yang lebih munasabah, dan ia membolehkan pelajar itu membentuk persekitaran pembelajaran yang lebih tersusun dan fokus (Strickland, O. J., & Galimba, M. (2001). Managing time: The effects of personal goal setting on resource allocation strategy and task performance. The Journal of Psychology, 135(4), 357-367.).
Oktober, keluarga tiba di Finland.
Apabila keputusan UPSR diumumkan di Malaysia, guru di sekolah bermurah hati membantu kami mendapatkan keputusan peperiksaan berkenaan untuk anak kami. Pada hari itu, ucapan tahniah bertalu-talu di media sosial mengucapkan syabas dan tahniah kepada murid-murid yang cemerlang, termasuk di kalangan ahli keluarga terdekat kami. Anak kami berdebar-debar mahu mengetahui keputusan beliau.
Walaupun kami sudah memperolehinya daripada guru, alasan ‘duduk jauh’ kami gunakan untuk melengahkan sedikit proses memberitahu. Kami tidak mahu memaklumkannya di rumah kerana kami tidak boleh mengawal reaksi adik beradik yang lain, kalau-kalau reaksi mereka menyusahkan keadaan. Kami sudah terlebih dahulu menyampaikan ucapan terima kasih kepada guru berkenaan dan semua guru yang pernah membantu mendidik anak-anak kami di sekolah. Kami seikhlas hati amat menghargainya.
Petang itu, saya dan isteri membawa anak kami ke kafe di city centre.
November adalah masa yang gelap, sejuk, muram, dan penuh dengan belenggu kemurungan. Emosi sesiapa sahaja memang mudah terganggu dek keadaan musim sejuk ekstrim di Kutub Utara ini.
Anak-anak yang lain ditinggalkan di rumah.
Di kafe, kami berbual tentang sistem pendidikan di Malaysia dan di Finland. Kami ulang kembali pendirian kami tentang organik atau tidak organiknya UPSR dalam menilai kebolehan pelajar serta realiti jangka panjang kehidupan, bahawa UPSR tidak berkadar langsung dengan kejayaan hidup di masa hadapan. Apa yang berguna adalah pengalaman beliau mendisiplinkan diri, membuat goal setting sendiri, dan realistik dalam menyusun proses pembelajaran.
Anak kami mengangguk dan berkongsi beberapa maklum balas yang menunjukkan bahawa beliau faham dengan mesej yang kami cuba sampaikan.
Apabila slip keputusan UPSR daripada gurunya kami tunjukkan di WhatsApp, anak kami tunduk dan menitiskan air mata. Ada tangisan hadir, menyambut ‘hasil’ penat lelahnya selama ini.
Beliau inginkan keputusan yang lebih baik.
Kami memeluknya tanda menyokong. Dan beliau menghargai sokongan kami.
Kini…  semua itu sudah jauh ditinggalkan di belakang.
Walaupun ia hanya setahun yang lalu, tetapi setahun bersekolah di Finland sudah menyaksikan bagaimana anak kami bangkit dan cemerlang. Bukan sahaja gred beliau kini sudah di tahap yang memuaskan, tetapi yang paling penting ialah beliau gembira ke sekolah. Beliau menikmati kepuasan belajar. Anak kami sendiri tidak menyangka tentang kemampuannya. Bagi subjek-subjek yang selama ini beliau lemah, peningkatan sudah berlaku secara signifikan dan positif. Pada masa yang sama, subjek-subjek yang selama ini menjadi minat beliau, berkembang pesat dan menjadi penyokong untuk subjek-subjek yang sukar tadi turut meningkat maju.
Saya masih ingat, di awal persekolahan, guru kelas memberitahu saya bahawa walaupun anak kami ini masih agak lemah dalam matematiknya, kekuatan beliau di dalam seni akan guru berkenaan gunakan dengan lebih banyak pada menerangkan konsep-konsep matematik. Guru menyediakan poster di dalam bahasa Melayu untuk istilah-istilah matematik bersama poster di dalam beberapa bahasa ibunda lain, untuk diletak di kelas pada membantu pelajar mempercepatkan integrasi.
Alhamdulillah, kesannya nampak memuaskan.
Sudah setahun lebih saya berada di Finland. Saya sudah banyak belajar tentang realiti sekolah di Finland. Memang banyak bagusnya, tetapi ia bukanlah ‘tanah suci pendidikan’ untuk para guru datang menunaikan pilgrimage mereka. Banyak kekurangan dan kecacatan yang masih perlu diperbaiki. Tetapi apa yang saya pasti, murid-murid di sini seronok bersekolah. Kalau pun tidak sampai ‘suka dengan sekolah’, mereka tidak bangun pagi untuk menikmati satu lagi hari yang menyeksakan. Setakat ini Alhamdulillah, walaupun anak-anak kami berjalan kaki ke sekolah 2km pergi dan 2km pulang, menempuh gelap, salji dan suhu jauh di bawah paras beku, mereka komited ke sekolah. Setiap hari apabila pulang ke rumah, sentiasa ada perkara menarik yang boleh diceritakan.
Kekuatan pendidikan Finland bukanlah pada teknologi canggih, atau pedagogi ajaib, mahu pun bangunan sekolah yang futuristik. Tetapi, sekolah di Finland adalah sekolah. Tempat berlangsungnya hanya satu perkara iaitu PEMBELAJARAN.
Kata Dr. David Rock:
“Engagement is a state of being willing to do difficult things, to take risks, to think deeply about issues and develop new solutions. …Interest, happiness, joy, and desire are approach emotions. This state is one of increased dopamine levels, important for interest and learning.”
Terjemahan: “Kebersamaan dan penyertaan adalah satu keadaan yang mana seseorang itu sanggup untuk melakukan perkara yang susah, mengambil risiko, berfikir secara mendalam tentang isu-isu dan membangunkan penyelesaian baharu… Minat, kegembiraan, keseronokan dan keinginan mempengaruhi emosi. Kondisi sebegini adalah keadaan yang mana tahap dopamine meningkat, dan ia penting untuk mengekalkan minat dan pembelajaran” [Rock, D. (2008). SCARF: A brain-based model for collaborating with and influencing others. NeuroLeadership Journal, 1(1), 44-52.]
Pelajar yang gembira dan positif adalah pelajar yang lebih elok pembelajarannya.
Menggembirakan pelajar adalah sumbangan besar sistem untuk memanusiakan kembali pendidikan.
Di peringkat ini, kami masih berhati-hati. Kami tidak mendakwa masalah sudah selesai. Pembelajaran adalah proses. Kami syukuri apa yang baik, dan kami ambil apa yang kurang sebagai ruang penambah baikan.
Mesej untuk pembaca ambil daripada coretan saya ini, “kegembiraan dan kebahagiaan pelajar bukan sekadar soal perasaan. Ia adalah rukun pembelajaran!”
Previous Kuasa Tular Digital Dalam Membentuk Keagamaan Kita
Next Bahasa Syurga Bahasa Neraka
Bacaan Untuk Guru Baharu
Bolehkah Murid Finnish Ketawa Dengan Jenaka Bahasa Arab?
15 Keburukan Sistem Pendidikan di Finland Bagi Yang Mencari Keburukannya
Generasi Hilang di Depan Mata
Istilah ‘Generasi Yang Hilang’ asalnya timbul ekoran daripada laporan UNICEF pada November 2020 yang lalu. …
24/11/2017 at 5:10 AM
Maaf, secara jujur, saya sebenarnya lelah dengan ibu bapa yang asyik merungut tentang pendidikan. I am a staunch believer of bahawasanya ibu bapa adalah sekolah pertama dan paling utama untuk anak-anak.
Anak-anak saya semua bersekolah di sekolah kerajaan. Namun alhamdulillah, saya “kebalkan” diri dari jatuh ke dalam penyakit ibu bapa- ibu bapa yang “obsess” dengan keputusan peperiksaan.
Lalu, anak- anak dilatih ” just enjoy yourself” waktu belajar, hormat guru dan paling utama, belajarlah kerana Allah.
Mainlah, tetapi bukan main- main. Kalau main- main yang membaja sikap tak kisah, Allah tak suka.
Anak-anak, saya tidak hantar ke tuition.
Di rumah mereka diberi buku- buku bacaan BM dan BI yang menarik dan harapnya berkualiti di pasaran.
Perpustakaan awam adalah tempat yang biasa untuk anak- anak.
Apapun, yang paling saya jaga dan kawal, adalah masa depan skrin – tv mahupun ipad ataupun yang sewaktu dengannya.
Saya sangat tegas dalam hal ini. Sedar bahawa media inilah perosak anak anak yang sebenar iaitu banyak menanamkan kehidupan angan angan – baik untuk kanak kanak mahupun dewasa, seboleh mungkin, masa depan skrin mereka sangat minimum.
Anak-anak dilebihkan aktiviti luar rumah untuk sesi beriadah.
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved